b'\n_START_ARTICLE_\nFrank-Walter Steinmeier\n_START_SECTION_\nBiografija\n_START_PARAGRAPH_\nSteinmeier t\xc4\x97vas \xe2\x80\x93 stalius, mama \xe2\x80\x93 fabriko darbinink\xc4\x97. Frankas u\xc5\xbeaugo Brakelsieke (dabartinio Schieder-Schwalenberg miesto dalis). Po abit\xc5\xabros 1974 metais Blomberge atliko karin\xc4\x99 prievol\xc4\x99, o nuo 1976 m. studijavo teis\xc4\x97s, nuo 1980 \xe2\x80\x93 politikos mokslus Justo Lybigo universitete (Gysenas). Studij\xc5\xb3 metais kartu su Brigitte Zypries buvo (i\xc5\xa1einan\xc4\x8dio kas ketvirt\xc4\xaf) kairi\xc5\xb3j\xc5\xb3 \xc5\xbeurnalo \xe2\x80\x9eDemokratie und Recht\xe2\x80\x9c (DuR) redakcijos narys (leidinys buvo tap\xc4\x99s Vokietijos saugumo tarnyb\xc5\xb3 (vok. Landesbeh\xc3\xb6rde f\xc3\xbcr Verfassungsschutz) tyrim\xc5\xb3 objektu)._NEWLINE_1982 m. i\xc5\xa1laik\xc4\x97 pirm\xc4\x85j\xc4\xaf, o 1986 m. \xe2\x80\x93 antr\xc4\x85j\xc4\xaf valstybin\xc4\xaf teis\xc4\x97s egzamin\xc4\x85. Gyseno universiteto Vie\xc5\xa1osios teis\xc4\x97s ir politikos moksl\xc5\xb3 katedros mokslinis bendradarbis. 1991 metais apgyn\xc4\x97 disertacij\xc4\x85 tema \xe2\x80\x9eValstybin\xc4\x97s intervencijos, siekiant i\xc5\xa1vengti ir pa\xc5\xa1alinti benamyst\xc4\x99, tradicija ir perspektyvos\xe2\x80\x9c (vok. Tradition und Perspektiven staatlicher Intervention zur Verhinderung und Beseitigung von Obdachlosigkeit), teis\xc4\x97s moksl\xc5\xb3 daktaras._NEWLINE_Nuo 1991 m. \xc5\xbdemutin\xc4\x97s Saksonijos valstyb\xc4\x97s kanceliarijos referentas medij\xc5\xb3 teis\xc4\x97s ir medij\xc5\xb3 politikos klausimais. Nuo 1993 m. tuometinio federalin\xc4\x97s \xc5\xbeem\xc4\x97s ministro pirmininko Gerhardo \xc5\xa0r\xc4\x97derio biuro vadovas, nuo 1994 m. Politikos, sri\xc4\x8di\xc5\xb3 koordinavimo bei planavimo gairi\xc5\xb3 departamento vadovas. Nuo 2005 m. Vokietijos u\xc5\xbesienio reikal\xc5\xb3 ministras Angela Merkel vyriausyb\xc4\x97je. Dalyvavo Vokietijai padedant i\xc5\xa1spr\xc4\x99sti Gruzijos ir nuo jos atsiskirti siekian\xc4\x8dios Abchazijos konflikt\xc4\x85 (vien\xc4\x85 i\xc5\xa1 pavojingiausi\xc5\xb3 ir sunkiausiai valdom\xc5\xb3 krizi\xc5\xb3 buvusios Soviet\xc5\xb3 S\xc4\x85jungos erdv\xc4\x97je), lank\xc4\x97si Gruzijoje bei Rusijoje. Nuo 2007 m. Vokietijos vicekancleris, nuo 2009 m. rugs\xc4\x97jo 29 SPD frakcijos Bundestage pirmininkas, Bundestago opozicijos lyderis._NEWLINE_Nuo 2007 m. vienas i\xc5\xa1 trij\xc5\xb3 Vokietijos socialdemokrat\xc5\xb3 partijos (SPD) federalinio pirmininko pavaduotoj\xc5\xb3. 2008 m. Steinmeier buvo SPD kandidatas \xc4\xaf kanclerio post\xc4\x85 Bundestago rinkim\xc5\xb3 2009 m. metu._NEWLINE_Ved\xc4\x99s (1995 m.); \xc5\xbemona Elke B\xc3\xbcdenbender, administracinio teismo teis\xc4\x97ja (buvusi teis\xc4\x97s bendramoksl\xc4\x97), turi dukr\xc4\x85._NEWLINE_2017 m. kovo 19 d. prad\xc4\x97jo eiti Vokietijos prezidento pareigas.\n_START_SECTION_\nBaltijos \xc5\xa1alyse\n_START_PARAGRAPH_\n2007 m. liep\xc4\x85 su kult\xc5\xabros misija lank\xc4\x97si visose Baltijos \xc5\xa1alyse. J\xc4\xaf lyd\xc4\x97jo i\xc5\xa1kil\xc5\xabs vokie\xc4\x8di\xc5\xb3 kult\xc5\xabros veik\xc4\x97jai (ra\xc5\xa1ytojas Sten Nadolny, Vokietijoje gyvenantis ir dirbantis lietuvi\xc5\xb3 kult\xc5\xabros veik\xc4\x97jas violon\xc4\x8delininkas Davidas Geringas, teis\xc4\x97s istorikas Joachim Tauber ir kiti), gausyb\xc4\x97 Vakar\xc5\xb3 Europos \xc5\xbeurnalist\xc5\xb3. Apsilank\xc4\x97 Vilniuje, XI tarptautiniame Tomo Mano festivalyje (Nida), kuriame pasak\xc4\x97 sveikinimo kalb\xc4\x85. Nidoje j\xc4\xaf u\xc5\xbeklupusiems vokie\xc4\x8di\xc5\xb3 turistams \xc5\xa1ypsodamasis ir pok\xc5\xa1taudamas dalijo autografus.'